Gautrein mag nie meer sê jy 'wen' 11 dae | Netwerk24
Deur Landi Slatter 22 September 2019 00:18
Die Gautrein moet 'n advertensieveldtog staak nadat hy te voortvarend was in sy aansprake.
Volgens sy advertensies op radio en sosiale media kan pendelaars 11 dae per jaar "spaar" deur van die sneltreindiens gebruik te maak.
"Wat sal jy met 11 ekstra dae per jaar doen? Ry met die Gautrein en kry meer tyd vir lewe. Gautrein, vir mense aan die beweeg," lui dit.
Die Gautrein het sy advertensie gegrond op inligting wat vanaf die Inrix Global Traffic Scorecard vir 2018 verkry is. Inrix versamel jaarliks verkeersdata van 200 stede in 28 lande.
Stefan Marnewick het by die Advertensiebeheerraad gaan kla dat die advertensies vals en misleidend is. Marnewick sê dit is onmoontlik om 11 dae te "wen", want pendelaars sal daardie dae steeds bestee – net op die trein in plaas van in 'n motor. Hy het bygevoeg mens moet – om 'n volle prentjie te kry – ook die tyd in ag neem wat dit neem om by die stasie te kom, om vir die trein te wag, die treinrit self en die rit na jou eindbestemming.
Die Gautrein se verweer was dat die bedoeling was om die voordele daaraan verbonde om met die trein te reis uit te lig – onder meer dat dit voorspelbaar is in vergelyking met die onvoorspelbaarheid van die Gautengse verkeer. Die trein is byvoorbeeld nie onderhewig aan verkeersknope nie. Die advertensie op sosiale media lui ook 'n mens kan "tot" 11 dae spaar.
Die beheerraad sê in sy uitspraak die Gautrein het Inrix se data (wat ure bereken) bymekaar getel (143 uur per jaar vir Pretoria en 119 uur vir Johannesburg) en só by 262 uur, dus sowat 11 dae, uitgekom. Die probleem is dat Inrix se data verwys na tyd wat verlore gaan as jy pendel ín 'n stad, nie tussen stede nie. En dit is juis tússen stede waar die Gautrein vir mense kan tyd spaar.
Dit is egter volgens die beheerraad "valse logika", want "geen enkele verbruiker in Johannesburg of Pretoria verloor 11 dae per jaar in die verkeer nie. Die meeste word deur Pretoriase verbruikers verloor (omtrent ses dae)."
Die aanspraak is ook problematies want dit skep die indruk dat treinpendelaars 11 dae kan opgaar en later gebruik. Die advertensie moet dadelik onttrek word en mag nie weer in sy huidige vorm gebruik word nie.